
Ministru kabineta sēdes protokollēmums

Informatīvais ziņojums "Par Finanšu ministrijas pārziņā esošo Eiropas Savienības fondu un ārvalstu finanšu palīdzības aktualitātēm līdz 2025. gada oktobrim"

· 1. Pieņemt zināšanai iesniegto informatīvo ziņojumu.
· 2. Ņemot vērā Eiropas Komisijas apstiprinātos Atveseļošanas un noturības mehānisma (turpmāk – Atveseļošanas fonds) Darbības kārtības, par kuru vienojas Eiropas Komisija un Latvija, otros grozījumus, ar kuriem izslēgta prasība par Atveseļošanas fonda starpposma uzraudzības rādītājiem, pieņemt zināšanai, ka atbildīgās nozaru ministrijas un Valsts kanceleja tehniskus grozījumus Ministru kabineta noteikumos par Atveseļošanas fonda plāna reformu vai investīciju ieviešanu, lai šīs izmaiņas fiksētu, veiks vienlaikus ar citiem būtiskiem grozījumiem attiecīgajos reformu vai investīciju īstenošanas nosacījumos.
· 3. Pamatojoties uz Izglītības un zinātnes ministrijas priekšlikumu attiecībā uz Latvijas Atveseļošanas un noturības mehānisma plāna 2.3.2.1.i. investīcijas "Digitālās prasmes iedzīvotājiem t. sk. jauniešiem" (turpmāk – 2.3.2.1.i. investīcija) projektu īstenošanas termiņa pagarinājumu, atļaut Centrālajai finanšu un līgumu aģentūrai (turpmāk – CFLA) veikt vienošanās par 2.3.2.1.i. investīcijas projektu īstenošanu grozījumus, kas saistīti ar īstenošanas termiņa pagarināšanu līdz 2026. gada 30. jūnijam. Pieņemt zināšanai, ka Izglītības un zinātnes ministrija nevirza atsevišķu informatīvo ziņojumu papildus Ministru kabineta 2023. gada 13. jūlija sēdē izskatītajam informatīvajam ziņojumam "Par Latvijas Atveseļošanas un noturības mehānisma plāna 2. komponentes "Digitālā transformācija" reformu un investīciju virziena 2.3. "Digitālās prasmes" reformas 2.3.2.r. "Digitālās prasmes sabiedrības un pārvaldes digitālajai transformācijai" 2.3.2.1.i. investīcijas "Digitālās prasmes iedzīvotājiem t. sk. jauniešiem" īstenošanu" (prot. Nr. 36 96. §), lai šīs izmaiņas fiksētu, ja vien nav nepieciešami citi grozījumi īstenošanas nosacījumos.
· 4. Lai nodrošinātu Eiropas Savienības (turpmāk – ES) fondu 2021.–2027. gada plānošanas perioda investīciju optimālu ieviešanu, ES fondu piešķīruma saņemšanu pilnā apmērā minētā plānošanas perioda ietvaros, kā arī lai izmantotu iespējas finansēt aktuālās vajadzības un aktivitātes ar augstāku tautsaimniecības ietekmi:
· 4.1. pieņemt zināšanai, ka kārtējā ES fondu tematiskās komitejas sēdē tiks izskatīts jautājums par ES fondu finansējuma pārskatīšanu, tai skaitā vērtējot iespējamās pārdales no tām investīcijām, par kurām ES fondu atbildīgās iestādes līdz 2025. gada 15. oktobrim nav uzsākušas Ministru kabineta noteikumu projektu par specifisko atbalsta mērķu vai to pasākumu īstenošanu saskaņošanas procesu Vienotajā tiesību aktu projektu izstrādes un saskaņošanas portālā (TAP portāls);
· 4.2. pieņemt zināšanai, ka kārtējā ES fondu tematiskās komitejas sēdē Finanšu ministrija informēs par ES fondu investīciju ieviešanas progresu un apkopotajām aktuālajām investīciju prioritātēm iespējamai ES fondu finansējuma pārdalei;
· 4.3. lai veicinātu ES fondu 2021.–2027. gada plānošanas perioda investīciju ātrāku uzsākšanu un mazinātu finanšu riskus, negaidot Eiropas Komisijas lēmumu par grozījumiem ES kohēzijas politikas programmā 2021.–2027. gadam attiecībā uz elastības finansējuma pieejamību, atļaut CFLA, pamatojoties uz Izglītības un zinātnes ministrijas un Tieslietu ministrijas priekšlikumiem, veikt vienošanās par projekta īstenošanu grozījumus, palielinot projekta finansējumu par elastības finansējuma apmēru:
· 4.3.1. 4.2.2.3. pasākuma "Mācību procesa kvalitātes pilnveide, īstenojot pedagogu profesionālās darbības atbalsta sistēmas attīstību, izglītojamo izcilības aktivitāšu nodrošināšanu un metodiskā atbalsta materiālu izstrādi pedagogam" ietvaros par Eiropas Sociālā fonda Plus elastības finansējumu ne vairāk kā 15 393 091 euro;
· 4.3.2. 4.3.4.6. pasākuma "Resocializācijas pakalpojumu probācijas klientiem pilnveidošana un taisnīguma atjaunošanas pieeju attīstība, veicinot probācijas klientu aktīvu līdzdalību sabiedrības procesos un radot priekšnosacījumus viņu veiksmīgai iekļaušanai un nodarbināmībai" ietvaros par elastības finansējumu ne vairāk kā 464 766 euro (tai skaitā Eiropas Sociālā fonda Plus elastības finansējums 395 051 euro);
· 4.3.3. 4.3.4.7. pasākuma "Nodarbināmības priekšnosacījumu nodrošināšana ieslodzītajiem, pilnveidojot resocializācijas sistēmas efektivitāti, sekmējot bijušo ieslodzīto iekļaušanos, vienlīdzīgas iespējas un aktīvu līdzdalību" ietvaros par elastības finansējumu ne vairāk kā 464 767 euro (tai skaitā Eiropas Sociālā fonda Plus finansējums 395 052 euro);
· 4.4. ja netiek saņemts pozitīvs Eiropas Komisijas lēmums par grozījumiem ES kohēzijas politikas programmā 2021.–2027. gadam, kas skar šā protokollēmuma 4.3.1. apakšpunktā minētā pasākuma elastības finansējuma izmantošanu, Izglītības un zinātnes ministrijai nekavējoties sagatavot un izglītības un zinātnes ministram iesniegt Ministru kabinetā informatīvo ziņojumu par priekšlikumiem turpmākai rīcībai;
· 4.5. ja netiek saņemts pozitīvs Eiropas Komisijas lēmums par grozījumiem ES kohēzijas politikas programmā 2021.–2027. gadam, kas skar šā protokollēmuma 4.3.2. un 4.3.3. apakšpunktā minēto pasākumu elastības finansējuma izmantošanu, Tieslietu ministrijai nekavējoties sagatavot un tieslietu ministram iesniegt Ministru kabinetā informatīvo ziņojumu par priekšlikumiem turpmākai rīcībai.
· 5. Ņemot vērā informatīvā ziņojuma 2. sadaļā minēto informāciju par ES fondu 2014.–2020. gada plānošanas periodu:
· 5.1. atbalstīt priekšlikumu projekta Nr. 9.1.1.3/15/I/001 "Atbalsts sociālajai uzņēmējdarbībai" nedeklarējamos izdevumus 63 772,41 euro apmērā (tai skaitā ES finansējums – 54 206,55 euro un valsts budžeta finansējums – 9565,86 euro) segt no valsts budžeta virssaistībām, neatgūstot no finansējuma saņēmēja;
· 5.2. atzīt par aktualitāti zaudējušu Ministru kabineta 2023. gada 14. novembra sēdes protokollēmuma (prot. Nr. 57 47. §) "Informatīvais ziņojums "Par Finanšu ministrijas pārziņā esošo Eiropas Savienības fondu un ārvalstu finanšu palīdzības aktualitātēm līdz 2023. gada 1. septembrim (pusgada ziņojums)"" 3.2. apakšpunktu, ņemot vērā par attiecināmiem izdevumiem atzīto konstatēto neatbilstību Valsts ieņēmumu dienesta projektā Nr. 2.2.1.1/16/I/002 "Nodokļu informācijas pakalpojumu modernizācija MAIS kodols";
· 5.3. atļaut CFLA veikt līguma vai vienošanās grozījumus ar ES fondu 2014.–2020. gada plānošanas perioda finansējuma saņēmējiem, paredzot enerģijas patēriņa un ietaupījumu ziņošanu vienu reizi par pilno kalendāra gadu pēc projekta beigām, pamatojoties uz Klimata un enerģētikas ministrijas (kā par enerģētikas politikas īstenošanu atbildīgās ministrijas) sniegto viedokli, un pieņemt zināšanai, ka tehniskus grozījumus ES fondu 2014.–2020. gada plānošanas perioda Ministru kabineta noteikumos par specifisko atbalsta mērķu vai to pasākumu īstenošanu ministrijas veiks vienlaikus ar citiem būtiskiem grozījumiem attiecīgajos Ministru kabineta noteikumos.

